Turu tana u lan be Jon e tuol gono pon meraiena a huol a katunun tsitsilo i tanen.
Ba pöata te tareien e Iesu e tataalama ba nonei e poeiena,
“Taraiam nonei a Tunan Sipsip tere Sunahan i tioum.”
Ba huol a katunun tsitsilo tere Jon e hengoeier u ranga teka me kukutier e Iesu.
Pöata te habirits ia e Iesu me tarena ti kukute uamen ba nonei e poeiena i taren,
“Alimiou e sake miou aha?”
Ba nori e poeier i tanen,
“O Rabai,
ime tena soho moa lö?”
(Rabai e poeiena,
tson hihatuts.)
Ba nonei e poeiena i taren,
“Mi taraiam.”
Ba nori e la gono meren mena ka gono meren nonei turu lan teka.
A ka e 4 kilok hamanasa tara lahi.
A töa tara huol a katuun teka ti hengi u raranga tere Jon,
e Endru e toulana e Saimon Pita.
Be Endru e la hamatsköna tere toulanen e Saimon me poeiena i tanen,
“Alam e sabie muma e Mesaia.”
(E Mesaia e ngö haseri e Kristo.)
Ba nonei na piou nena e Saimon tere Iesu.
Be Iesu e tare nen me poeiena,
“Alö e Saimon,
a pien tson tere Jon.
Alö e ngöe roi e Sipas” (te poe hasena,
“e Pita,”
na te poe hasena,
“a Hatu”).
E Iesu e ngö rena ere Pilip mere Nataniel
Turu tana u lan e Iesu e hakatsin tega lauen tara han i Galili.
Nonei ena sabi e Pilip me poeiena i tanen,
“Kukute mumou lia.”
E Pilip a toun Betsaida,
a taun tere Endru mere Pita.
Be Pilip e na sabe leleiena e Nataniel me hateie nen,
“Alam e sabie muma e Mesaia,
a katuun te koloto bin e Mosis nu propet i manasa!
Nonei e Iesu a toun Nasaret,
a pien tere Josep.”
Be Nataniel e poeiena,
“E möa ta ka ta niga tega tatei butuia i Nasaret.”
Be Pilip e poeiena,
“Lama balö temi tara peisam.”
Pöata te tara raien e Iesu ba nonei e ranga nena e Nataniel me poeiena,
“A toun Israel hamana te la nama teka.
Nonei ema tatei gamogamo nei.”
Be Nataniel e rangatena e Iesu,
“Ime temar atei sil mena milö alia?”
Be Iesu e ranga palise nen,
“U hakhakats tuun i tar te tare lalou lö i mouna u ruein fik i mamina tena ngöe lala lö e Pilip.”
Be Nataniel e poeiena,
“O Rabai,
alö a Pien tere Sunahan!
Alö a katuun te hopö kap bin e Sunahan tego Kingia i Israel!”
Be Iesu e rangate nen,
“Alö e hamana mem te poe mena gulei lia,
alia e tare gulo lö i mouna u ruein fik?
Alö ena tare mou romana a man mirakol te pan bala nena a ka teka.
U mana koru alia e hatei ragou limiou,
alimiou e tare mou romana u Kolö e kalata nou ba u angelo tere Sunahan te sei ria romana i tar bate koul pouts has rima romana i tar,
Alia tu butun Katunuma.”